বিএনপির অবরোধের প্রথম দিন শেষে ঢাকাসহ কয়েক জেলায় পরিবহনে আগুন
বিএনপির তৃতীয় দফায় ডাকা অবরোধের প্রথম দিন শেষে সন্ধ্যার পর ঢাকাসহ দেশের কয়েকটি জেলায় পরিবহনে আগুন দেয়া হয়েছে।
ফায়ার সার্ভিস জানিয়েছে, রাত আটটার দিকে ঢাকার বনানী এলাকার কাকলী পুলিশ ফাড়ির সামনে একটি মিনি বাসে আগুন দেয়া হয়।
এর আগে সন্ধ্যা সাড়ে সাতটার দিকে পুরান ঢাকার তাঁতীবাজার মোড় এলাকায় আকাশ পরিবহনের একটি বাসে আগুন দেয়া হয়। খবর পেয়ে সদরঘাট ফায়ার স্টেশনের দুটি ইউনিট ঘটনাস্থলে গিয়ে আগুন নিয়ন্ত্রণে আনে।
ঢাকার বাইরে আরো কয়েকটি জেলায় বাস ও ট্রাকে অগ্নিসংযোগের খবর পাওয়া গেছে। এর মধ্যে বগুড়ার শিবগঞ্জে রাত নয়টার কিছু আগে একটি ট্রাকে আগুন দেয়া হয় বলে নিশ্চিত করেছে ফায়ার সার্ভিস।
এছাড়া দক্ষিণাঞ্চলীয় বরগুনা জেলার আমতলী এলাকায় হাড় পাঙ্গাসিয়ায় রাত সাড়ে  নয়টার দিকে সাকুরা পরিবহনের একটি বাসে আগুন দেয়ার ঘটনা ঘটে।
এখানেও ফায়ার সার্ভিস ঘটনাস্থলে গিয়ে আগুন নিয়ন্ত্রণে আনে।
তবে এসব ঘটনার কোনটিতেই কাউকে চিহ্নিত বা আটক করতে পারেনি আইনশৃঙ্খলা বাহিনী।
এর আগে বুধবার সকালে ঢাকার বিভিন্ন এলাকা ঘুরে যানবাহন চলাচল আগের অবরোধ কর্মসূচির তুলনায় বেশি দেখা গেছে। তবে ঢাকার বাস টার্মিনালগুলো থেকে দূরপাল্লার বাস চলাচল প্রায় বন্ধ রয়েছে।
ঢাকার বাইরে বগুড়ায় জামায়াতে ইসলামীর নেতা-কর্মীদের সঙ্গে পুলিশের ধাওয়া-পাল্টা ধাওয়া আর খাগড়াছড়িতে একটি কভার্ডভ্যানে আগুন দেয়ার ঘটনা ঘটেছে।
রাজধানী ঢাকার খিলগাঁওয়ে মঙ্গলবার রাতে একটি বাসে আগুন দেয়ার ঘটনার পর আজ দিনে এখন পর্যন্ত আর কোন অপ্রীতিকর ঘটনার খবর পাওয়া যায়নি।
ঢাকা ও ঢাকার বাইরে বিক্ষিপ্তভাবে বিভিন্ন জায়গায় মিছিল করেছে বিএনপি ও তাদের যুগপৎ আন্দোলনে থাকা সমমনা দলগুলো।
ঢাকার নয়াপল্টনে বিএনপি কেন্দ্রীয় কার্যালয় আজও তালাবদ্ধ অবস্থায় ছিলো। সেখানে দলটির নেতাকর্মীদের কোন তৎপরতা না থাকলেও পুলিশের কড়া প্রহরা দেখা গেছে।
এর আগে মঙ্গলবার রাতে অবরোধের সমর্থনে চট্টগ্রাম, সিলেট, ফেনী, সিরাজগঞ্জ, নরসিংদী, ভোলাসহ দেশের বিভিন্ন জায়গায় মশাল মিছিল বের করেছে বিএনপি এবং এর সহযোগী সংগঠনগুলো।
তবে বরিশাল, চট্টগ্রাম, রাজশাহী, খুলনার মতো শহরগুলোয় কিছুটা যানবাহন চলাচল বেড়েছে বলে জানা যাচ্ছে।
তৃতীয় দফার অবরোধের শুরুতে রাজধানী ঢাকায় যানবাহন চলাচল স্বাভাবিক দিনের তুলনায় অনেক কম দেখা গেছে। মহাখালী বাস টার্মিনাল এলাকায় দূরপাল্লার বাসের জন্য ভোরে সাধারণত যাত্রীদের ভিড় থাকলেও আজ তেমনটা দেখা যায় নি।
তবে কিছু কিছু এলাকায় যাত্রীবাহী বাস, সিএনজি অটোরিকশা চোখে পড়লেও সড়কগুলোকে ব্যক্তিগত যানবাহন খুবই কম দেখা যাচ্ছে। ঢাকার অন্যতম ব্যস্ততম বিজয় সরণীতে অল্প কিছু যানবাহন চলাচল করতে দেখা গেছে।
বেলা বাড়ার সঙ্গে  সঙ্গে অফিসগামী ও শ্রমজীবী মানুষে চলাচল বাড়ছে এবং বাস স্টপেজগুলোতে লোকজনের ভিড় বাড়ছে।
বিবিসি সংবাদদাতা শাহনেওয়াজ রকি গাবতলী  থেকে জানাচ্ছিলেন যে সেখানে বাস টার্মিনালে দূরপাল্লার বাস চলাচল বন্ধ আছে। তবে সিটি সার্ভিসের কিছু বাস ওই এলাকায় চলাচল করছে এবং আগের অবরোধগুলোর তুলনায় আজ ব্যক্তিগত গাড়ীও কিছুটা বেশী দেখা যাচ্ছে বলে জানিয়েছেন। তিনি।
নগরীর মোড়ে মোড়ে এবং গুরুত্বপূর্ণ জায়গাগুলোতে পুলিশসহ আইন শৃঙ্খলা রক্ষাকারী বাহিনীর কড়া অবস্থান দেখা গেছে।
গত কয়েকদিন ধরে বিএনপি ও সমমনা দলগুলোর ডাকা অবরোধে রাজধানীসহ সারা দেশে পুলিশের পাশাপাশি বর্ডার গার্ড বাংলাদেশ (বিজিবি) মোতায়েন করা হয়েছে।
এদিকে মঙ্গলবার রাত এগারটার দিকে মালিবাগে আনসার ক্যাম্পের পাশে পার্কিং করা একটি বাসে অগ্নিসংযোগের ঘটনা ঘটেছে। পরে ফায়ার সার্ভিসের দুটি ইউনিট গিয়ে আগুন নেভায়।
দলের নেতারা আগেই জানিয়েছেন যে নির্দলীয় নিরপেক্ষ সরকারের অধীনে আগামী জাতীয় সংসদ নির্বাচনের দাবিতে তাদের ‘চূড়ান্ত আন্দোলনের’ কর্মসূচি পালন করছে দলটি।
এদিকে দলটি অভিযোগ করেছে যে ২৮শে অক্টোবরের কর্মসূচির পর থেকে ১৬৮টির বেশী মামলায় দলের ৮ হাজার ৯৫১ জনের বেশী নেতাকর্মীকে পুলিশ আটক করেছে।
২৮শে অক্টোবরের পর থেকে বিএনপির  বেশ কিছু সিনিয়র নেতাসহ সারাদেশে জেলা ও উপজেলা পর্যায়ে বিপুল সংখ্যক নেতাকে আটক করা হয়েছে নাশকতাসহ নানা অভিযোগে।
ঢাকায় প্রধান বিচারপতির বাসভবনে হামলা এবং পুলিশ সদস্য হত্যার অভিযোগে দায়ের করা মামলায় সিনিয়র নেতাদের অনেককে আটক করে রিমান্ডে ও কারাগারে পাঠানো হয়েছে।
আটক নেতাদের মধ্যে রয়েছেন দলটির মহাসচিব মির্জা ফখরুল ইসলাম আলমগীর, মীর্জা আব্বাস, মোয়াজ্জেম হোসেন আলাল, আলতাফ হোসেন চৌধুরী, শামসুজ্জামান দুদু, আমিনুল হক, শাজাহান ওমর, মুজিবুর রহমান সারোয়ার, বিলকিস জাহান শিরিনসহ দলের বিভিন্ন পর্যায়ের নেতারা।
বিএনপি নেতারা জানিয়েছেন এই দফা অবরোধের শেষে তারা তাদের দাবি আদায়ে সরকারকে বাধ্য করতে নতুন করে আন্দোলনের কর্মসূচি ঘোষণা করবেন।
নির্দলীয় নিরপেক্ষ সরকারের অধীনে আগামী জাতীয় সংসদ নির্বাচনের দাবিতে দলটি ঢাকায় ২৮শে অক্টোবরের মহাসমাবেশ পণ্ড হওয়ার পর থেকে ধারাবাহিক কর্মসূচি পালন করে আসছে।
উনত্রিশে অক্টোবর হরতালের পর ৩১শে অক্টোবর থেকে দোসরা নভেম্বর পর্যন্ত প্রথম দফায় তিনদিনের সর্বাত্মক অবরোধ পালন করেছিলো বিএনপি। এরপর দু দিন সাপ্তাহিক ছুটির দিনের পর ৫ই  ও ৬ই নভেম্বর আবারো অবরোধ পালন করে দলটি। সাতই নভেম্বর বিরতি দিয়ে আজ বুধবার থেকে আবার দুদিনের অবরোধ কর্মসূচি পালন করছে দলটি।
বিএনপি ছাড়াও তাদের যুগপৎ আন্দোলনে থাকা কিছু সমমনা দল ছাড়াও জামায়াতে ইসলামিও আজ ও কাল  সর্বাত্মক অবরোধ পালনের ঘোষণা দিয়েছে।
এর আগে হরতাল-অবরোধ চলার সময় সারাদেশে যাত্রীবাহী বাসসহ বেশ কিছু যানবাহনে আগুন ও ভাঙচুরের ঘটনা ঘটেছে।

বিএনপির তৃতীয় দফায় ডাকা অবরোধের প্রথম দিন শেষে সন্ধ্যার পর ঢাকাসহ দেশের কয়েকটি জেলায় পরিবহনে আগুন দেয়া হয়েছে।